title: Hespital de Benás
text: O Hespital de Benás yera un cubilar de montanya situau en o termin municipal de Benás a 1.758 metros d'altaria, en a marguin ezquierda d'o Esera, en o Parque Natural de Pocetz-Maladeta a o pie d'a linia de crestas que forma a frontera con Comenche.
  
  Se troba situau a bells 13 km d'a villa de Benás y actualment ye un hotel que aculle 55 cambras con spa y a estación d'esquí de fundo y de montanya de Plans de l'Hospital.
  
  Ya en o sieglo XII yera un hospital de caminants creyau por a Orden de Sant Chuan d'o Hespital.
  
  Historia 
  
  A existencia d'un hespital en a val de Benás se remonta a la Edat Meya, quan os caballers d'a Orden de Sant Chuan prencipioron a construyir hespitals, en o sentiu d'a epoca, ta auxiliar a os caminants que trescruzaban os Pireneus por os pasos de montanya d'a val.
  
  No se tractaba d'hespitals ta malautos, en o sentiu actual d'o termin, sino mas bien estarían posadas ta caminants a on se les ufriba alochamiento y virolla y si lo amenistaban se les curaban as nafras que podeban haber-sen feito mientres a suya marcha, podendo quedar-se alochaus en ells mientres un tiempo dica que se trobaban en condicions fisicas de continar a marcha.
  
  O hespital ha teniu quantas ubicacions en a val, no distando entre si mas de bells centenars de metros. As diversas ubicacions pueden estar vesitadas y se troban adecuadament senyalizas.
  
  O primer hespital data d'o sieglo XII, arredol de l'anyo 1172, y d'ell nomás se conserva bellas pocas enrunas situadas a bells 600 metrs a l'ueste de l'actual hespital (en as coordenadas ). Chunto a istas enrunas s'ubican tamién as d'a capiella de Sant Salvador, tamién d'o sieglo XII.
  
  Iste emplazamiento s'albandonó y en o sieglo XVI se construyó un nuevo hespital a bells 500 metros a l'este de l'actual hespital (en as coordenadas ) d'o que tampoco no se conservan mas que bellas pocas enrunas.
  
  Atra vegada, ista segunda ubicación fue albandonada dimpués d'estar estricallada por un lurte o día 6 de chinero de 1826, construyindo-se un tercer hespital chunto a la ubicación d'o segundo que fue conoixiu como a "Barraca del puerto".
  
  Posteriorment se construyó un atro, en un puesto muit amanau a o tercero, que tamién fue espaldau por un lurte dica que en 1874 se construyó un cinqueno en l'actual ubicación (en as coordenadas ) sobre o qual ye construyiu l'actual hotel.
  
  Dimpués de mas de 700 anyos d'uso, si paramos cuenta d'os suyos diversos emplazamientos historicos, l'edificio situau en a cinquena ubicación fue tamién albandonado en rematar a Guerra Civil Espanyola.
  
  No estió dica l'anyo 1990 que s'encetó a restauración de l'edificio prencipiando a suya actividat como hotel en l'anyo 2002.
  
  Se veiga tamién 
   Plans de l'Hospital
   Cubilars d'o Pireneu aragonés
  
  Referencias
  
  Enlaces externos 
  
    La historia milenaria del Hospital de Benasque
    Hospital, hospitalidad y hospedaje Historia del hospital de Benasque
    El Hospital de Benasque reabre la sala de la historia de los hospitales
  
  Hespital de Benás
  Benás